
Budapest és versenytársainak erőviszonyai a közép-európai térségben

Munkám célja alapvetően Budapest, Bécs, Prága és Varsó részletes, helyzetük szinte összes aspektusának a vizsgálata annak érdekében, hogy kiderítsem a régió "zászlóshajójának" kilétét, valamint a négy város jelenlegi és várható gazdasági-társadalmi erőviszonyaikat. Külön fókuszálva sok helyen Budapestre, tettem fel a kérdést: Vajon képes lenne-e fővárosunk irányító pozíciókat betölteni a térségben? Mindennek érdekében végeztem el három, külön módszerrel összeállított kutatást. Egy az OECD városversenyről szóló kiadványból kiindulva vettem sorra a fejlett világ városainak előnyös (dinamizáló) és hátrányos (visszahúzó) attribútumait és ezek alapján, saját adatgyűjtéssel jártam utána a négy vizsgált város helyzetének. Második kutatásomban a négy városra vonatkozóan gyűjtöttem össze közel 50 (gazdasági, társadalmi, infrastrukturális, környezeti, közigazgatási) statisztikai mutatót, melyek értékei alapján Bennett-féle komplex mutatóval egy saját versenyképességi mutatót számítottam ki. Harmadik kutatásomban nemzetközi kutatóintézetek és szervezetek több mint 20 városrangsorában néztem utána a vizsgált fővárosok helyezésének, amely alapján európai és globális szinten is rálátást nyertem Budapest, Bécs, Prága és Varsó teljesítményére és megítélésére. Munkám végén vetettem össze e három kutatás eredményeit és fogalmaztam meg városonként a főbb megállapításaimat. Az eredmények mindenképpen sokat mutatnak nemcsak Budapest, de versenytársainak pozíciójáról is, amelyeket a magyar főváros fejlesztésének tervezésénél mindenképpen figyelembe kell venni.



